Okresná prokuratúra Lučenec 
F. Lehára 12, 984 80 Lučenec 1

Sp. zn. : 1 Pv 633/11/6606	Lučenec, 28.2.2012
EEČ : 2-47-22-2012

U Z N E S E N I E

Trestná vec:	obvinený XXXXX 
Prečin:	nebezpečné vyhrážanie podľa § 360 odsek 1, 2 písmeno a/, b/ Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Lučenec
Rozhodnutie:
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu, Odboru všeobecnej vnútornej správy v Lučenci na prejednanie priestupku proti občianskemu spolunažívaniu podľa § 49 odsek 1 písmeno d/ Zákona číslo 372/1990 Zbierky o priestupkoch v znení zmien a doplnkov.
Skutková veta:
dňa 21.10.2011 asi o 17.15 hod. v kuchyni bytu na štvrtom poschodí na Rúbanisku III č. 2900/17 v Lučenci začal vykrikovať, že pôjde k jeho bývalej družke XXXXX a ju zabije a zabije aj jej dcéru a celú rodinu Kariny, potom ako XXXXX nesúhlasila, aby išla bývať k nim, obvinený začal kričať, že ju zabije a vyvraždí celú jej rodinu a v predizbe bytu jej dal jednu facku, následne vybehol z bytu na chodbu, kde chcel preskočiť zábradlie pri výťahovej šachte a zoskočiť dolu, v čom mu zabránili jeho sestra XXXXX a jej priateľ XXXXX a zobrali ho späť do kuchyne bytu, kde obvinený zobral malý nožík, s ktorým sa chcel pichnúť do krku, pričom neustále kričal, že všetkých pozabíja, aj seba, nožík mu však nasilu zobral XXXXX, potom obvinený vbehol do kúpeľne, kde zobral nožnice a vykrikoval, že všetkých pozabíja, nožnice mu následne zobral XXXXX, čím u svojej matky XXXXX, nar. XXXXX vzbudil dôvodnú obavu o jej život a zdravie, ako aj o život a zdravie XXXXX, nar. XXXXX a XXXXX, nar. 11.02.2010.
Právna veta:
nakoľko výsledky skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom.

Odôvodnenie:
	Uznesením povereného policajta Obvodného oddelenia PZ v Lučenci sp. zn. ORP-2301/LC-LC-11 z 21.10.2011 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX za prečin nebezpečného vyhrážania podľa § 360 odsek 1, 2 písmeno a/, b/ Trestného zákona na skutkovom základe uvedenom vo výrokovej časti tohto uznesenia.

	Obvinený XXXXX vo svojej výpovedi uviedol, že sa nikomu zabitím nevyhrážal a chcel ublížiť len sebe a nie ostatným.

	Svedkyňa - poškodená XXXXX, matka obvineného v zápisnici o trestnom oznámení dňa 21.10.2011 uviedla, že obvinený v inkriminovanom čase v kuchyni bytu na štvrtom poschodí na Rúbanisku III č. 2900/17 v Lučenci vykrikoval, že zabije XXXXX, ako aj jej dcéru a rodinu. Potom v predizbe bytu obvinený dal XXXXX aj jednu facku. Následne vybehol z bytu na chodbu, kde chcel preskočiť zábradlie pri výťahovej šachte a zoskočiť, v čom mu však zabránili XXXXX a XXXXX, ktorí ho zobrali späť do kuchyne bytu. Obvinený v zásuvke kuchynskej linky našiel jeden malý nožík, s ktorým sa chcel pichnúť do krku, pričom neustále kričal, že všetkých pozabíja, aj seba. Nožík mu však nasilu zobral XXXXX. Potom obvinený vbehol do kúpeľne, kde zobral nožnice a zase vykrikoval, že všetkých pozabíja, aj seba. Nožnice mu z ruky zase zobral XXXXX. Ďalej uviedla, že "má obavu o svoj život, jeho život a život Kariny a celej jej rodiny." Vo svojich svedeckých výpovediach v dňoch 22.10.2011 a 07.02.2012 však uviedla, že sa jej obvinený nevyhrážal a "čo sa týka ostatnej rodiny, ako aj jeho bývalej družky Kariny, ona nemá obavu o ich život, nakoľko aj keď sa im obvinený vyhrážal, on by im neublížil."

	Svedkyňa - poškodená XXXXX, bývalá družka obvineného vo svojich výpovediach v dňoch 22.10.2011 a 14.02.2012 uviedla, že obvinený v inkriminovanom čase po slovnej výmene názorov jej dal jednu facku, ale "po celý čas, ako bola v byte nezachytila", že by sa obvinený niekomu vyhrážal zabitím.

	Svedkyňa XXXXX, sestra obvineného vo svojej výpovedi uviedla, že počula, ako obvinený počas celého incidentu dvakrát povedal, že "zabijem seba a zabijem aj vás", pričom si myslí, že to patrilo XXXXX.

	XXXXX Oláh vo svojej výpovedi uviedol, že "počas celého incidentu nezachytil", že by sa obvinený niekomu vyhrážal zabitím.

	Pre vyvodenie trestnej zodpovednosti za vyššie uvedený prečin je potrebné, aby sa páchateľ inému vyhrážal smrťou, ťažkou ujmou na zdraví alebo inou ťažkou ujmou takým spôsobom, že môže vzbudiť dôvodnú obavu.

	Z vyšetrovacieho spisu a to predovšetkým zo svedeckých výpovedí poškodených XXXXX a XXXXX vyplýva, že obvinený XXXXX nevzbudil u nich dôvodnú obavu, že by mohol svoje vyhrážky uskutočniť. Išlo o konflikt v rámci rodinných vzťahov. S poukazom však na neprístojné konanie menšieho rozsahu, ktoré narúša občianske spolunažívanie spočívajúce v tom, že obvinený XXXXX úmyselne narušil občianske spolunažívanie vyhrážaním a iným hrubým správaním, môže jeho protiprávne konanie zakladať len zodpovednosť z priestupku proti občianskemu spolunažívaniu podľa § 49 odsek 1 písmeno d/ Zákona číslo 372/1990 Zbierky o priestupkoch v znení zmien a doplnkov, nakoľko sa jedná o menšiu intenzitu fyzického a verbálneho útoku, ktorý by mohol prejednať Obvodný úrad, Odbor všeobecnej vnútornej správy v Lučenci.

	Na základe týchto dôvodov som preto rozhodol tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor